**[VIDEO3](https://www.youtube.com/watch?v=EugHcihpY4Q&feature=youtu.be) https://www.youtube.com/watch?v=EugHcihpY4Q&feature=youtu.be**

Latvijas Universitātē (LU) 25. un 26. aprīlī noritēja UNESCO atbalstītā starptautiskā konference ’’Personība kultūru un valodu krustcelēs. Pēterim Šmitam 150’’, kurā tika analizēts P. Šmita (1869-1938) - valodnieka, etnogrāfa, folklorista un sinologa, Pekinas, Vladivostokas un Latvijas Universitātes profesora - ieguldījums un atstātais mantojums ne tikai Latvijas, bet arī pasaules mēroga kultūras, izglītības un zinātnes attīstībā. LU Bibliotēkas un LU Konfūcija institūta kopīgi organizētajā divu dienu konferencē bija pārstāvēti referenti no Latvijas, Ķīnas, Vācijas un Krievijas.

Konferences pirmās dienas otrā puse bija veltīta Pētera Šmita ieguldījumam sinoloģijas studijās. No Ķīnas Latvijā bija ieradusies Pekinas Ārzemju studiju universitātes profesore Luo Wei (罗薇), kā arī Ķīnu un reizē Latviju pārstāvēja LU Konfūcija institūta Ķīnas puses direktors Shang Quanyu (尚劝余) un LU doktorante no Pekinas Ārzemju studiju universitātes Lu Yan (吕妍). LU Humanitāro zinātņu fakultātes profesors Dr. habil. theol. Leons Taivāns deva ieskatu Ķīnas reālijās XIX-XX gs. mijā - laikā, kad P. Šmita saistība ar Ķīnu bija visciešākā.

Luo Wei prezentācija “Mācību grāmata, kas pavēra jaunas iespējas ķīniešu valodas apguvē Krievijā: Pētera Šmita mēģinājums radīt mandarīnu gramatikas vingrinājumus” (“A Textbook that Opens the Modern Window of Chinese Teaching in Russia - Attempt of Mandarin Grammer with Texts for Exercises (1902) by P.P. Schmidt”, angļu valodā) iepazīstināja ar Ķīnas puses skatījumu uz Pēteri Šmitu kā sinologu un viņa akadēmisko nozīmi inovatīvas ķīniešu valodas studiju metodikas ieviešanā Krievijā, grāmatas tapšanas vēsturisko fonu un rezultāta - stilistiski, saturiski un konceptuāli jaunas studiju attīstības pakāpes novērtējumu.

Shang Quanyu un Lu Yan kopīgi prezentētajā referātā “Latviešu sinologa Pētera Šmita pētījumi par Ķīnu: pašreizējā situācija un nozīme” (“Latvian Sinologist Prof. Pēteris Šmits from Chinese Perspective: Contribution/Significance and Current Research Status”, angļu valodā) atklāja, ka mūsdienās Ķīnā informācija par profesoru Pēteri Šmitu ir ‘lielais nezināmais’, bet viņa veikums joprojām nav zaudējis nozīmību kā Eiropā pirmais zinātniskais darbs ķīniešu fonētikā. Viņa veidotie studiju plāni bija unikāli tālaika Krievijai ar to, ka ietvēra ne tikai filoloģiju, bet arī kultūras studijas. P. Šmits bija pirmais akadēmiskais orientālistikas celmlauzis arī Latvijā. Atzinīgi tika novērtēta prof. P. Šmita grāmatu kolekcija tagadējā LU Bibliotēkā, kurā atrodas ļoti daudzas orientālistikas tematikai veltītas grāmatas. Referentu veiktās pētniecības rezultātā Ķīnas nedaudzās publikācijas saistībā ar P. Šmitu un viņa darbu atrastas vairākos preses izdevumos un raksturojamas kā īsi pārskati, kas iekļaujas vispārējā lielākā kontekstā, pat ietverot atsevišķas neprecīzas detaļas. Akadēmiskas analīzes nozīmē Pētera Šmita personībai lielāka uzmanība no Ķīnas pētnieku puses pievērsta tikai pēdējos gados un iecerēts to turpināt.

L. Taivāns prezentēja tēmu “Pēteris Šmits un Ķīnas reālijas 19.-20. gadsimta mijā” ar fona informācijas apkopojumu un norādīja uz Latvijas universitātē prof. Šmita īstenoto sinoloģiju kā krievu sinoloģijas turpinājumu, atsaucoties uz priekšteču - krievu sinologu iedibinātām starpdisciplinārām tradīcijām, ko P. Šmits ar savām ekskluzīvajām zināšanām un talantu inovatīvi pilnveidoja. Savukārt Ķīnā  pirmā svešvaloda bija krievu valoda un Pēteris Šmits, sākot krievu valodas pasniegšanu Ķīnā, iepazina daudzas vēsturiskā procesa reālijas. Fona situācija aplūkotajā gadsimtu mijā raksturīga ar lielvalstu cīņu par iespaida sfērām Ķīnā, opija karu sekām, ‘Bokseru sacelšanos’ un ārzemju vēstniecību un reliģisko iestāžu graušanu kā cīņu pret eiropeizāciju, soda ekspedīcijām, tradicionālās Ķīnas kultūras saglabāšanos par spīti visam.